Представа почиње тамо где је стао Хенри VI, део други. Победнички Јоркисти (Јорк, Едвард, Ричард, Ворик, Монтагју [тј. Салисбури] и Норфолк) прогоне Хенрија и Маргарет са бојног поља после Прве битке код Сент Олбанса (1455). Након што је стигао до дворане парламента у Лондону, Јорк седа на престоље, а између његових и Хенријевих присталица долази до сукоба. Под претњом насиљем од стране Ворика, који је са собом довео део своје војске, краљ постиже споразум с Јорком који ће му омогућити да остане краљ до смрти, а тада ће престо трајно прећи на династију Јорк и њене потомке. Незадовољни овом одлуком, која би разбаштинила краљевог сина, принца Едварда, краљеве присталице, на челу са његовом супругом Маргарет, напуштају га, а Маргарет објављује рат јоркистима, подржана од Клифорда, који је одлучан да се освети за смрт свог оца од руке војводе Јорка током битке за Ст. Олбанс.